title: Sierra de Gúdar
text: La sierra de Gúdar ye un conchunto d'elevacions de la branca levantina de lo Sistema Iberico a l'este de la depresión d'El Pobo-Cedriellas. y a lo sudueste de lo sulco formau por las vals de Sollavientos y Vacas, que desparten esta sierra y la de Sollavientos.
  
  Toponimia 
  L'oronimo sierra de Gúdar fa referencia a la localidat de Gúdar, situada a piet de bell releu d'esta sierra. En lo sieglo XVII se fa mención d'estas elevacions en lo libro "Itinerario del Reyno de Aragón (1610-1611)" de João Batista Labanha, escrito en portugués:
  
  Ignacio Jordán Claudio de Asso y del Río se refiere a esta sierra en lo suyo libro Historia de la Economía Política de Aragón (1798) como sierra de Gúdar: 
  
  La mesma denominación la emplegó bell autor de sieglos posteriors en descripcions cheograficas de la provincia de Teruel.
  
  Esta sierra da nombre a la unidat morfoestructural "serranías de Gúdar" distribuita por buena part de l'este de Teruel y que se prolonga por la provincia de Castellón con la sierra de Penyagolosa. La mes gran part de las sierras d'estas serranías son pareixidas y poco despartidas por lo ret fluvial, sobre tot en la part central, a on que la superficie d'erosión fundamental creya cantimplanos. Zaguerament muitas d'estas elevacions tienden a nombrar-se tamién como "sierra de Gúdar", por lo que a vegadas no quedan claras las marguins de la sierra enta lo sud y l'este en Gúdar-Chabalambre y Mayestrato, pero sí enta l'ueste por la presencia de la depresión d'El Pobo-Cedriellas en la Comunidat de Teruel, que la desparte de la sierra d'el Pobo.
  
  A zaguers de lo sieglo XX y primers de lo sieglo XXI la denominación de sierra de Gúdar s'ha iu estendillando en ambients academicos y excursionistas dica denominar atras sierras de la mesma unidat morfoestructural situadas a l'ueste de lo sulco val de Sollavientos-val de Linars adintro de la mesma comarca, pero tamién en las actuals comarcas de las Cuencas Meneras y lo Mayestrato, que enantes se nombraban como sierras de las Bailías en las descripcions cheograficas.
  
  En las descripcions cheograficas u naturalisticas bi ha encara referencias a la sierra de Gúdar sensu strictu pa fer referencia a las principals elevacions de la sierra de Mont Negro, y las elevacions menors de sierras como Las Molatiellas, asinas como las vals que bi ha entre meyo (La Motorrita). Tamién ye posible fer servir la expresión sierra de Gúdar sensu strictu en oposición a elevacions meridionals como la sierra de Nogueruelas.
  
  Hidrolochía 
  En la sierra de Gúdar tienen lo suyo naixedero ríos como l'Alfambra, lo río Sollavientos, lo Millars, y lo suyo tributario Linars.
  
  Cheolochía 
  La sierra de Gúdar corresponde a la mitat sudoccidental d'una estructura domatica de calsineras de lo Cretacio a lo sudeste de lo sulco Sollavientos-Vacas. En lo fondón d'estas vals aflora la formación arenas d'Utriellas. Las estructuras cheolochicas predominants son sinclinals laxos que s'orientan en sentiu NNW-SSE.
  
  Vechetación 
  La vechetación predominant son los pinars de pin royo y pin nasarro.
  
  Dende lo punto de vista biocheografico bi ha presencia d'especies tamién presents en los monts Pireneus pero que no son guaire comuns en lo Sistema Iberico, y menos en lo sector centro-oriental. En lo cabalto de la sierra bi ha una pinars de Pinus uncinata y praus con especies comuns con los Pireneus. Tamién bi ha presencia de taixeras, (y bi ha microtoponimos que i fan referencia). Igual como en atras sierras ya cerca de la mar Mediterrania como los Puertos de Bezeit bi ha selvas mixtas submediterranias, destacando la presencia de l'acirón (Acer granatense), l'avillanera, la tellera, la moixera y l'urmo (Ulmus montana).
  
  Fauna 
  Bi ha reptils que tamién se troban en los Pireneus como Podarcis muralis, que podió arribar-ie en las glaciacions quaternarias. Igual como en los Puertos de Bezeit, bi ha crabas salvachinas (Capra pyrenaica hispanica).
  
  Referencias
  
  Bibliografía 
   J. Vilá Valentí, Lluís Solé Sabarís, Manuel Terán: Geografía general de Espanya. Ariel Geografía. 1194.
   Julio Muñoz Jiménez, Concepción Sanz Herráiz: Guía Física de España. 5 Las Montañas. Alianza Editorial, 1995.
   Eduardo Viñuales Cobos (coordinador): Red natural de Aragón. nº 3, Maestrazgo Prames, 2006.
   Eduardo Viñuales Cobos (coordinador): Red natural de Aragón. nº 9, Gúdar-Javalambre Prames, 2006.
   Ricardo Pitarch García: Estudio de la flora y vegetación de las sierras orientales del Sistema Ibérico: La Palomita, Las Dehesas, El Rayo y Mayabona (Teruel). Editor: Consejo de Protección de la Naturaleza de Aragón, 2002.
   José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
   José Manuel González Cano et al.: Inventario abierto de los bosques singulares del sector SE de la provincia de Teruel. Diputación General de Aragón.